
	1.
	Likumprojekts (grozījumi)
 Papildināt likumu ar III1 nodaļu šādā redakcijā:
"III1 nodaļa
Biroja risku analīzes informācijas sistēma

11.1 pants. Biroja risku analīzes informācijas sistēma un tās izmantošanas mērķis
(1) Biroja risku analīzes informācijas sistēma (turpmāk – BRAIS) un tās programmnodrošinājums ir valsts informācijas sistēma.
(2) BRAIS izmantošanas mērķis ir nodrošināt Biroja datubāzēs esošās informācijas analīzi, integrāciju, aktuālu un vēsturisku datu uzkrāšanu, uzglabāšanu un apriti, kā arī no citām valsts institūcijām un reģistriem saņemtas informācijas analīzi, integrāciju, uzkrāšanu, uzglabāšanu un apriti par 11.2 panta pirmajā daļā minētajām personām nolūkā identificēt likumsakarības, kas norāda uz saikni:
1) starp konkrētām personām un iespējamiem likuma pārkāpumiem korupcijas novēršanas jomā un noziedzīgiem nodarījumiem valsts institūciju dienestā, ja tie ir saistīti ar korupciju;
2) starp konkrētām personām un iespējamiem likuma pārkāpumiem un noziedzīgiem nodarījumiem, kuri saistīti ar politisko organizāciju (partiju) un apvienību finansēšanas noteikumu pārkāpumu;
3) starp konkrētām personām un iespējamiem likuma pārkāpumiem priekšvēlēšanu aģitācijā.
(3) BRAIS pārzinis un turētājs ir Birojs, kas organizē un vada informācijas sistēmas darbību atbilstoši šā panta otrajā daļā paredzētajam izmantošanas mērķim.
(4) Ministru kabinets nosaka BRAIS uzturēšanas un izmantošanas kārtību, iekļaujamās informācijas apjomu, apstrādes noteikumus, glabāšanas termiņus un piekļuves noteikumus, kā arī informācijas sistēmu auditācijas pierakstu glabāšanas nosacījumus un kārtību.
11.2 pants. Datu apstrāde BRAIS
(1) Birojs datu apstrādi BRAIS veic:
1)  par valsts amatpersonām likuma “Par interešu konflikta novēršanu valsts amatpersonu darbībā” un Krimināllikuma izpratnē, to radiniekiem un darījumu partneriem likuma “Par interešu konflikta novēršanu valsts amatpersonu darbībā” izpratnē, par politiski nozīmīgām personām, to ģimenes locekļiem, ar politiski nozīmīgu personu cieši saistītām personām un patiesā labuma guvējiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē;
2) par valsts amatpersonām, kuras minētas likuma “Par interešu konflikta novēršanu valsts amatpersonu darbībā” 25.panta piektajā daļā, arī divus gadus pēc tam, kad šīs valsts amatpersonas beigušas pildīt attiecīgā valsts amatpersonas amata pienākumus;
3) par personām, kuras iesaistītas politisko organizāciju (partiju) un to apvienību finansēšanā un priekšvēlēšanu aģitācijā;
4) par komercsabiedrībām, kooperatīvajām sabiedrībām, individuālajiem komersantiem, biedrībām un nodibinājumiem, kuros amatpersona vai īpašnieks ir kāda no šīs daļas 1., 2. un 3.punktā minētajām personām;
5) par juridiskām personām vai juridiskiem veidojumiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma izpratnē, kuros patiesais labuma guvējs ir kāda no šīs daļas 1., 2. un 3.punktā minētajām personām.
(2) BRAIS netiek veikta datu apstrāde par Iekšlietu ministrijas padotībā esošo iestāžu amatpersonām un darbiniekiem, valsts drošības iestāžu amatpersonām un darbiniekiem, karavīriem, zemessargiem, militārajās vienībās un Aizsardzības ministrijas valdījumā vai turējumā esošajos objektos strādājošajiem civilajiem darbiniekiem un ierēdņiem un Biroja amatpersonām un darbiniekiem.
(3) BRAIS tiek apstrādātas šā panta pirmās daļas 1. – 3. punktā minēto fizisko personu šādas datu kategorijas:
1) identifikācijas dati un kontaktinformācija;
2) dati par amatu un darba vietu;
3) dati par ienākumiem un mantisko stāvokli;
4) finanšu un darījumu informācija;
5) dati par saimniecisko darbību.
(4) Lai identificētu 11.1 panta otrajā daļā minētās likumsakarības un personas, par kurām atbilstoši Biroja kompetencei būtu uzsākama resoriskā pārbaude, BRAIS tiek veikta fizisko personu profilēšana, pamatojoties uz šā panta trešajā daļā minētajām datu kategorijām.  
(5) Fiziskas personas datu apstrāde BRAIS tiek veikta, datu subjektu par to neinformējot. Fiziskai personai ir tiesības saņemt no Biroja apstiprinājumu par to, ka tiek vai netiek apstrādāti uz viņu attiecināmi personas dati, un apstiprinājuma gadījumā saņemt informāciju par saviem apstrādātajiem personas datiem. Fiziskai personai nav tiesību saņemt informāciju, vai pēc profilēšanas veikta papildus manuāla datu apstrāde un pieņemts lēmums par resoriskās pārbaudes uzsākšanu līdz brīdim, kamēr nav pabeigta resoriskā pārbaude.
11.3 pants. Datu iegūšanas avoti BRAIS
Informācijas sistēmā dati tiek iegūti no Uzņēmumu reģistra žurnāla, Komercreģistra, Biedrību un nodibinājumu reģistra, Politisko partiju reģistra, Mantojumu reģistra, Gaisa kuģu reģistra, Latvijas Kuģu reģistra, Datu noliktavas sistēmas, Valsts ieņēmumu dienesta elektroniskās deklarēšanas sistēmas, Valsts ieņēmumu dienesta publiskojamo datu bāzes, Fizisko personu reģistra, Traktortehnikas un tās vadītāju valsts informatīvās sistēmas, valsts akciju sabiedrības "Ceļu satiksmes drošības direkcija" Transportlīdzekļu un to vadītāju valsts reģistra, Transportlīdzekļu tirdzniecības reģistra, sistēmas “Valsts vienotā datorizētā Zemesgrāmata”, Nekustamā īpašuma valsts kadastra informācijas sistēmas, Būvniecības informācijas sistēmas, Elektronisko iepirkumu sistēmas un Iepirkumu uzraudzības biroja Publikāciju vadības sistēmas, Kohēzijas politikas fondu vadības informācijas sistēmas un Biroja Elektronisko datu ievades sistēmas."
	Priekšlikums
Attiecībā par likuma 11.2 panta pirmās daļas 1. punktā norādītajiem terminiem: valsts amatpersona likuma "Par interešu konflikta novēršanu valsts amatpersonu darbībā" izpratnē un politiski nozīmīga persona Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk - Novēršanas likums) izpratnē: kā Likumprojekta anotācijā secināts, ka Novēršanas likumā lietotie jēdzieni, piemēram, "politiski nozīmīga persona" - ietver plašāku subjektu loku, nekā likumā "Par interešu konflikta novēršanu valsts amatpersonu darbībā" 4. pantā lietotais jēdziens “valsts amatpersona”, taču vairāki amatu nosaukumi gan vienā, gan otrā iepriekš norādītajā likumā ir norādīti vieni un tie paši. Piemēram, politiski nozīmīgas personas Novēršanas likuma izpratnē lokā iekļaujas valsts administratīvās vienības (pašvaldības) vadītājs, kas ir pašvaldības domes priekšsēdētājs saskaņā ar likuma “Par interešu konflikta novēršanu valsts amatpersonu darbībā” 4. panta pirmās daļas 14. punktu. Tāpat politiski nozīmīgas personas Novēršanas likuma izpratnē lokā iekļaujas valdības vadītājs, kas ir Ministru prezidents saskaņā ar likuma “Par interešu konflikta novēršanu valsts amatpersonu darbībā” 4. panta pirmās daļas 3. punktu. Līdz ar to mēs aicinātu izvērtēt, vai šajā gadījumā subjektu loks netiek dublēts, par kuru KNAB Birojs veiks datu apstrādi BRAIS, jo Novēršanas likumā politiski nozīmīga persona iekļauj plašāku subjektu loku (šajā subjektu lokā ir iekļauti arī tie paši amatu nosaukumi, kas ir norādīts likuma “Par interešu konflikta novēršanu valsts amatpersonu darbībā” 4. pantā). Tāpat aicinām izvērtēt jēdzienus “politiski nozīmīgas personas ģimenes loceklis” un “ar politiski nozīmīgu personu cieši saistīta persona” kopsakarā ar jēdzieniem “valsts amatpersonas radinieks” un “valsts amatpersonas darījumu partneris” likuma “Par interešu konflikta novēršanu valsts amatpersonu darbībā” .
 
Piedāvātā redakcija
-
	Agnese Saukuma (FM)

	2.
	Anotācija (ex-ante)
1.1. Pamatojums
	Priekšlikums
Likumprojekta anotācijas sadaļā "Pašreizējā situācija" ir veidota atsauce uz Pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai 2023.–2025. gadam, kas apstiprināts ar Ministru kabineta 13.12.2022. rīkojumu Nr. 940. Minētais Ministru kabineta rīkojums ir zaudējis spēku un šobrīd ir spēkā Pasākumu plāns noziedzīgi iegūtu līdzekļu legalizācijas, terorisma un proliferācijas finansēšanas novēršanai 2024.–2026. gadam, kas apstiprināts ar Ministru kabineta 02.05.2024. rīkojumu Nr. 338. Līdz ar to aicinām veidot atsauci uz aktuālo Pasākumu plānu noziedzīgi iegūtu līdzekļu legalizācijas, terorisma un proliferācijas finansēšanas novēršanai.
Piedāvātā redakcija
-
	Agnese Saukuma (FM)

	3.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Likumprojekta anotācijas sadaļā "Problēmas apraksts" (par III1 nodaļas Biroja risku analīzes informācijas sistēma" izveidi) ir veidota atsauce uz Nacionālo noziedzīgi iegūtu līdzekļu legalizācijas risku novērtēšanas ziņojumu 2017.- 2019. gadam. Šobrīd ir sagatavots Nacionālo noziedzīgi iegūtu līdzekļu legalizācijas risku novērtēšanas ziņojums 2020.-2022. gadam, līdz ar to aicinām veidot atsauci uz jaunāko novērtēšanas ziņojumu, lai raksturotu korupcijas risku.
 
Piedāvātā redakcija
-
	Agnese Saukuma (FM)

	4.
	Anotācija (ex-ante)
1.3. Pašreizējā situācija, problēmas un risinājumi
	Priekšlikums
Lūdzam precizēt politiskas nozīmīgas personas ģimenes locekļa definīciju atbilstoši veiktajiem grozījumiem Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā šajā definīcijā (izslēdzot no politiskas nozīmīgas personas ģimenes locekļa loka vecvecākus un mazbērnus), kas stājās spēkā 19.09.2024 (saite uz grozījumiem Novēršanas likumā: https://likumi.lv/ta/id/355470-grozijumi-noziedzigi-iegutu-lidzeklu-legalizacijas-un-terorisma-un-proliferacijas-finansesanas-noversanas-likuma).
Piedāvātā redakcija
-
	Agnese Saukuma (FM)



